Plan om Afrikaanse studente te befondsFoto: Argief Solidariteit Helpende Hand se Studiefondssentrum (SFS) het Dinsdag ’n driepuntplan aankondig om groter toegang tot studiehulp vir behoeftige en middelklas- Afrikaanse studente te verseker. Die driepunt plan sluit in dat meer studiefondse wat deur die gemeenskap en maatskappye befonds word, beskikbaar gestel word en afgestudeerde studente huidige studente befonds. Meer as 2 500 Afrikaanse studente het verlede jaar by die SFS aansoek gedoen om befondsing vir vanjaar. Die somtotaal om al hierdie studente te help behels nagenoeg R100 miljoen, waarvan Helpende Hand al byna die helfte ingesamel het. Die Nasionale Finansiële Hulpskema vir Studente (NSFAS) het vroeër aangedui het dat daar nie genoeg befondsing is om aan die eise van oproerige studente gehoor te gee nie. Die krisis word vererger deur studente wat landwyd betoog en die feit dat dié organisasie reeds ŉ geruime tyd al onder beweerde wanbestuur deurgeloop het. Die SFS kon vanjaar reeds 1 200 studente met R48 miljoen se studiehulp bystaan. “As ons egter die res ook wil help wat by ons aansoek gedoen het, benodig ons nog ongeveer R45.5 miljoen van donateurs,” sê Stefan Pieterse, hoof van die SFS. Volgens Hannes Noëth, uitvoerende direkteur van Solidariteit Helpende Hand, is dit opvallend hoe noodaansoeke die afgelope jaar toegeneem het. Stefan Pieterse, is die hoof van Helpende Hand se Studiefondssentrum. (Foto: Verskaf) Sedert 2009 het die SFS reeds 6 300 behoeftige studente met rentevrye studielenings ten bedrae van R238 miljoen vir verdere opleiding bygestaan. Pieterse sê daar moet veral ook oplossings vir die “vermiste middelklas” gevind word deur te fokus op gemeenskapsbetrokkenheid en dit wat die private sektor kan bied. Die plan behels die volgende: ŉ Toename in gemeenskapstudiefondse Die SFS administreer tans meer as 220 studiefondse waarvan die oorgrote meerderheid uit gemeenskapstudiefondse bestaan. Hierdie studiefondse word deur gemeenskappe vir gemeenskappe reg oor Suid-Afrika in samewerking met Helpende Hand gestig. Dit het reeds die bron van hoop vir honderde behoeftige Afrikaanse studente geword wat wil studeer, maar dit nie kan bekostig nie. Die SFS gaan daarom sy 180 gemeenskapstudiefondse tot 200 vermeerder om ŉ groter behoefte op gemeenskapsvlak te kan hanteer. Bydraes vanaf maatskappye Daar is reeds verskeie korporatiewe maatskappy en onafhanklike skenkers wat studiefondse deur Helpende Hand gestig het. Met hierdie studiefondse is meer as R50 miljoen se studiehulp aan behoeftige studente oor die laaste 5 jaar gebied. Die strukturering van hierdie studiefondse bied ŉ goeie model vir maatskappye wat hul eie studiefondse wil stig sonder om ŉ bykomende administratiewe las op hulself te plaas. Die SFS beoog om hierdie portefeulje binne die volgende jaar met ŉ verdere R10 miljoen uit te bou. Befondsing vanaf afgestudeerde studente Die SFS fokus hoofsaaklik op finansiële steun vir studies vir Afrikaanse studente uit die “vermiste middelklas”. Volgens Pieterse is dit daardie studente wat deur NSFAS uitgesluit word, terwyl niemand anders spesifiek ingesluit word nie. Die Studiefondssentrum se model is daarop geskoei om hierdie studente met rentevrye studielenings by te staan. Dit beteken dat een afgestudeerde student weer ŉ volgende behoeftige student se studiedroom moontlik sal maak wanneer hy of sy begin werk en sy of haar lening terugbetaal. “Ons vind dat hierdie afgestudeerde studente oor ŉ baie hoë verantwoordelikheidsin beskik om studieskuld terug te betaal. Ons ploeg reeds ongeveer R14 miljoen per jaar terug van afgestudeerde studente. Ons beoog om hierdie model verder uit te bou sodat ons binne die volgende jaar tussen R17 miljoen en R20 miljoen kan terugvorder en in die gemeenskap kan terugploeg.” Noëth sê dit is belangrik om nóg meer inisiatief neem, nóg meer kreatiwiteit aan die dag lê en nóg meer bronne ontgin. “Ons kan die studente nie aan hulleself oorlaat nie. SHH het pas hulle fondsbestuurders van een tot vier vermeerder; omstandighede laat ons nie stilsit of staak nie, maar dwing ons eerder om harder en vinniger te werk.”